《将进酒》
明代·徐祯卿

将进酒，乘大白。砗磲为罂锦作羃，燕京杜康字琥珀。

朱缗三千酒一石，君呼六博我当掷。盘中好采颜如花，鸳鸯分翅真可誇。

壶边小姬拔汉帜，壮士失色从喧哗。拉君髯，劝君酒，人间得失那复有。

男儿运命未亨嘉，张良空槌博浪沙。秦皇按剑搜草泽，竖子来为下邳客。

一朝崛起佐沛公，身骑苍龙被赤舄。灭秦蹙项在掌间，始知桥边老人是黄石。

狂风吹沙黑涨天，天山雪片落酒筵。锦屏绣幕不觉煖，齐讴赵舞绕膝前。

人生遇酒且快饮，当场为乐须少年，何用窘束坐自煎。

阳春岂发断蓬草，白日不照黄垆泉。君不见刘伶好酒无日醒，幕天席地身冥冥。

其妻劝止之，举觞向天白，妇人之言不足听。又不见汉朝公孙称钜公，脱粟不舂为固穷。

规行矩步自衒世，不若为虱处裈中。丈夫所贵岂穷苦，千载倜傥流英风。

人言徐卿是痴儿，袖中吴钩何用为。长安市上歌击筑，坐客知谁高渐离。

我醉且倒黄金罍，世人笑我餔糟而扬醨。吁嗟屈原何清，渔父何卑，鲁连乃蹈东海死。

梅福脱帽青门枝，明朝走马报雠去，襄子桥边人岂知。

作者简介：徐祯卿（1479－1511）字昌谷，一字昌国，汉族，吴县（今江苏苏州）人，祖籍常熟梅李镇，后迁居吴县。明代文学家，被人称为“吴中诗冠”，是吴中四才子（亦称江南四大才子）之一。因“文章江左家家玉，烟月扬州树树花”之绝句而为人称誉。